open-index/open-wikipedia-markdown huggingface dataset:
Clannad (סרט)

**Clannad** הוא סרט אנימה יפני משנת 2007 בבימויו של אוסמו דזאקי המבוסס באופן רופף על רומן באותו השם.

## תקציר העלילה
עלילת הסרט מתמקדת בתלמיד התיכון המיואש טומויה אוקאזאקי אשר מתמודד עם האובדן של אמו בתאונת דרכים. טומויה חי יחד עם אביו האלכוהוליסט. השקפת עולמו של טומויה מתחילה להשתנות כאשר הוא פוגש את התלמידה הביישנית אך טובת הלב נגיסה פורוקאווה. נגיסה נשארה כיתה בשל ההשפעות של מחלה ממושכת. נגיסה חולמת להקים מחדש את מועדון הדרמה של בית הספר, בהשראת הוריה אשר הם שחקני תיאטרון. למרות שבתחילה טומויה היה אדיש יחסית לנגיסה, בהמשך, בשל הערכתו הגדולה לעקשנותה של נגיסה, הוא מחליט לעזור לה במאמציה, ובעקבות כך מתפתחת חברות גדולה ביניהם בעודם מתמודדים עם אתגרים שונים במסגרת ההקמה המחודשת של מועדון הדרמה.

לבסוף הם מצליחים להעלות הצגת תיאטרון מוצלחת. באותה ההזדמנות טומויה מתוודה על אהבתו לנגיסה. מאוחר יותר הם עוברים לגור ביחד. בסוף הסרט נגיסה מתה לאחר שהיא יולדת את בתם, אושיו.

## דמויות
* **טומויה אוקאזאקי** - תלמיד תיכון אשר מתמודד עם האובדן של אמו בתאונת דרכים ועם יחסיו המתוחים עם אביו האלכוהוליסט. במהלך הסרט מתפתחת ידידות גדולה עם חברתו לכיתה נגיסה אשר תורמת לכך שהוא מתחיל למצוא משמעות אמיתית בחייו.
* **נגיסה פורוקאווה** - תלמידת תיכון ביישנית וטובת לב אשר נאלצת להישאר כיתב עקב מחלה ממושכת. הופכת בהמשך למושא אהבתו של טומויה.
* **יוהי סונוהארה** - חברו לכיתה של טומויה אשר מחליט לתמוך במאמציהם של טומויה ונגיסה.
* **קאיו פוג'יבאיאשי** - חברה לכיתה של טומויה.
* **ראיו פוג'יבאיאשי** - אחותה התאומה וטובת הלב של קיו.
* **אקיו פורוקאווה** - אביה של נגיסה. שחקן תיאטרון בעברו.
* **סאנה פורוקאווה** - אמה של נגיסה. שחקנית תיאטרון בעברה אשר מנהלת בהווה מאפייה קטנה.
* **קוקו איבוקי** - מורה אשר מעודדת את התלמידים להקים מחדש את מועדון הדרמה בבית הספר.

## פסקול
פסקול הסרט הולחן על ידי יושיצ'יקה אינומטה. הפסקול של הסרט יצא לשווקים ב-21 בנובמבר 2007. הפסקול כולל הן מנגינות שמנוגנות על ידי פסנתר בלבד והן יצירות שמבוצעות על ידי תזמורת שלמה.

## מדיה ביתית
ה-DVD של הסרט יצא לשווקים ב-7 במרץ 2008.

## קישורים חיצוניים
* 

## הערות שוליים

קטגוריה:סרטי 2007
קטגוריה:טואי אנימציה: סרטים
קטגוריה:אנימות ומאנגות דרמה
קטגוריה:סרטי אנימה מ-2007
קטגוריה:סרטי אנימה
זאק ברג'ס

**זאק ברג'ס** (באנגלית: **Zac Burgess**) הוא שחקן קולנוע וטלוויזיה אוסטרלי.

## ביוגרפיה
ברג'ס נולד בבלינגן ניו סאות' ויילס, אוסטרליה. בשנת 2021, עבר ברג'ס לפרת', כדי להמשיך את לימודי המשחק באקדמיה לאמנויות הבמה של מערב אוסטרליה (WAAPA).

## קריירה

תפקידו הראשון על מסך הטלוויזיה היה בשנת 2023 בסדרת הטלוויזיה האוסטרלית אצלי הכל בסדר. באותה שנה שיחק בתפקיד משנה בסדרת הטלוויזיה האוסטרלית "לילה אחד".

בשנת 2024 שיחק בסדרת הטלוויזיה ילד בולע יקום. בשנת 2023 לוהק ברג'ס לתפקיד ראשי בסדרת הטלוויזיה "משחקי פיתוי", עיבוד לסרט המצליח משחקי פיתוי.

בשנת 2026 שיחק בתור פיניאס גולדן בעונתה השנייה של סדרת ההרפתקאות "דודג'ר" מבית הסטרימינג דיסני+. 

## קישורים חיצוניים

## הערות שוליים

קטגוריה:שחקני קולנוע וטלוויזיה אוסטרלים
סמואל מקרוברטס

**סמואל מקרוברטס** (באנגלית: **Samuel McRoberts**; 12 באפריל 1799 – 27 במרץ 1843) היה חבר הסנאט של ארצות הברית מטעם אילינוי.

## ביוגרפיה
מקרוברטס נולד ב-12 באפריל 1799 ליד מייסטאון, הטריטוריה הצפון-מערבית, התחנך על ידי מורים פרטיים והשלים את לימודיו במחלקה למשפטים של אוניברסיטת טרנסילבניה בלקסינגטון שבקנטקי. הוא התקבל ללשכת עורכי הדין בשנת 1821 והחל לעסוק בכך במחוז מונרו. הוא כיהן בתפקיד פקיד בית המשפט המחוזי של מחוז מונרו מ-1819 עד 1821. הוא כיהן כשופט מחוזי במדינה בין השנים 1824 עד 1827 וכחבר הסנאט של אילינוי מ-1828 עד 1830.

ב-1830 מונה מקרוברטס לתובע פדרלי מחוזי על ידי הנשיא אנדרו ג'קסון וכיהן בתפקיד עד 1832, כאשר התפטר, אז מונה על ידי הנשיא מרטין ואן ביורן לכונס נכסים של משרד הקרקעות בדנוויל. הוא מונה ליועץ המשפטי של משרד הקרקעות הכללי בוושינגטון די. סי. ב-1839 וכיהן בתפקיד זה עד להתפטרותו ב-1841. לאחר מכן נבחר כחבר המפלגה הדמוקרטית לסנאט של ארצות הברית וכיהן מ-4 במרץ 1841, עד מותו. בסנאט כיהן כיושב ראש הוועדה להצעות חוק (הקונגרס ה-27). הוא מת ב-27 במרץ 1843 בסינסינטי, אוהיו ונקבר בבית הקברות מור, ווטרלו.

## קישורים חיצוניים
*
* 

קטגוריה:עורכי דין אמריקאים במאה ה-19
קטגוריה:חברי הסנאט של ארצות הברית מאילינוי
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1799
קטגוריה:אמריקאים שנפטרו ב-1843
ג'ון רובינסון

**ג'ון מקרקן רובינסון** (באנגלית: **John McCracken Robinson**; 10 באפריל 1794 - 25 באפריל 1843) היה פוליטיקאי ומשפטן אמריקאי, שכיהן כחבר הסנאט של ארצות הברית מטעם מדינת אילינוי בין השנים 1830–1841.

## ביוגרפיה
רובינסון נולד ב-10 באפריל 1794 ליד ג'ורג'טאון, קנטקי, למד בבתי הספר הציבוריים וסיים את לימודיו באוניברסיטת טרנסילבניה בלקסינגטון. הוא למד משפטים, התקבל ללשכת עורכי הדין והחל לעסוק בכך בכרמי, אילינוי ב-1818. הוא היה שופט של בית המשפט העליון של אילינוי, ושימש כגנרל במיליציה של המדינה.

הוא נבחר בשנת 1830 כג'קסוניאני (לימים דמוקרטי) לסנאט האמריקני כדי למלא את המקום שהתפנה בשל מותו של ג'ון מקלין. הוא נבחר מחדש ב-1835 וכיהן מ-11 בדצמבר 1830, עד פרישתו ב-3 במרץ 1841, ולא הועמד לבחירה מחדש. במהלך כהונתו בסנאט היה יו"ר הוועדה להצעות חוק מוגמרות (הקונגרס ה-22) וחבר בוועדות למיליציה (הקונגרסים ה-22 עד ה-24) ולדרכי הדואר והדואר (הקונגרסים ה-24 עד ה-26).

רובינסון נבחר לשופט בית המשפט העליון של אילינוי בשנת 1843 וכיהן עד מותו חודשיים לאחר מכן, ב-25 באפריל 1843, באוטווה, אילינוי. הוא נקבר בבית הקברות הישן, כרמי, אילינוי.

## קישורים חיצוניים
* 
* 

קטגוריה:אמריקאים ילידי קנטקי
קטגוריה:בוגרי אוניברסיטת טרנסילבניה (קנטקי)
קטגוריה:חברי הסנאט של ארצות הברית מאילינוי
קטגוריה:סנאטורים חברי המפלגה הדמוקרטית
קטגוריה:שופטי בתי המשפט של מדינת אילינוי
קטגוריה:אמריקאים שנולדו ב-1794
קטגוריה:אמריקאים שנפטרו ב-1843
דייוויד ג'ווט בייקר

**דייוויד ג'ווט בייקר** (באנגלית: **David Jewett Baker**; 7 בספטמבר 1792 – 6 באוגוסט 1869) היה פוליטיקאי אמריקאי במדינת אילינוי. הוא כיהן לזמן קצר כחבר הסנאט של ארצות הברית ב-1830.

## ביוגרפיה
בייקר נולד ב-7 בספטמבר 1792 באיסט הדאם, קונטיקט, והיה בנם של ג'ואנה (מיינור) ובייזה בייקר, ועבר עם הוריו למחוז אונטריו, ניו יורק בילדותו. הוא למד בבתי הספר הציבוריים ובשנת 1816 סיים את לימודיו במכללת המילטון בקלינטון, ניו יורק. הוא למד משפטים והתקבל ללשכת עורכי הדין של אילינוי ב-1819. המקום הראשון שבו עסק בעריכת דין היה קסקסקיה, אילינוי.

הוא כיהן בתפקידים פוליטיים שונים באילינוי, והיה שופט צוואות במחוז רנדולף מאוגוסט 1827 עד 6 בדצמבר 1830 כאשר התפטר כדי להיות סנאטור. בייקר מונה כדמוקרט בסנאט האמריקני כדי למלא את התפקיד שהתפנה בשל מותו של ג'ון מקלין וכיהן מ-12 בנובמבר 1830 עד 11 בדצמבר 1830, כאשר מחליף נבחר במקומו. לפיכך הוא אחד מהאנשים הבודדים שכיהנו בקונגרס פחות מחודש.

בייקר לא היה מועמד לבחירות ב-1830 למילוי התפקיד הפנוי, והוא מונה לתובע של ארצות הברית במחוז אילינוי ב-1833 וכיהן בתפקיד עד 1841. הוא חזר לעסוק בעריכת דין, ומת ב-6 באוגוסט 1869 באלטון, אילינוי, ונקבר בבית הקברות בעיר.

## קישורים חיצוניים
*
* 

## הערות שוליים

קטגוריה:אמריקאים ילידי קונטיקט
קטגוריה:עורכי דין אמריקאים במאה ה-19
קטגוריה:חברי הסנאט של ארצות הברית מאילינוי
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1792
קטגוריה:אמריקאים שנפטרו ב-1869
עמודי קדיס

**עמודי קדיס** הם זוג עמודי מתח גבוה, המוצבים משני עבריו של מצר קדיס, בסמוך לעיר קדיס שבדרום מערב ספרד. בשל צורתם הייחודית הם הפכו לאחד מסמליה של העיר.

## העמודים
העמודים מתנשאים לגובה של 158 מטר כל אחד. צורתם היא חרוטית והם חלולים. רוחבם בבסיסם הוא 20.70 מטר ובקצה העליון שלהם - 6 מטר. אורך הזרועות האופקיות שהם נושאים הוא 71 מטר כל אחת, והן נושאות שישה כבלי מתח גבוה. המרחק האופקי בין שני העמודים הוא 1,655 מטר, באלכסון מצפון מזרח לדרום מערב. בכל עמוד מותקנות מדרגות ספירליות ומעלית.

העמודים עוצבו על ידי אלברטו טוסקנו (Alberto Toscano) מאיטליה. בנייתם החלה בשנת 1957 והסתיימה ב-1960. עיצובם החרוטי האלגנטי נבע מאילוץ: בעת שבה נבנו לא הייתה תעשיית המתכת הספרדית מסוגלת לייצר עמודי מתכת מסיביים וגם לא לייבאם מחוץ לארץ, והעיצוב שאומץ היה אפשרי מבחינה תעשייתית.

## ראו גם
* עמודי מסינה

## קישורים חיצוניים

* העמודים, באתר Structurae
* העמודים, באתר emporis, מאורכב באתר web archive
* Colossal Towers in Spain Have Become Landmarks, באתר inmr, מאורכב באתר web archive

## הערות שוליים

קטגוריה:ספרד: מבנים
קטגוריה:אספקת חשמל
קטגוריה:מחוז קדיס
האספה הכללית של אילינוי

**האספה הכללית של אילינוי** (באנגלית: **Illinois General Assembly**) היא בית המחוקקים הדו-ביתי של מדינת אילינוי שבארצות הברית. הבית התחתון הוא בית הנבחרים של אילינוי והבית העליון הוא הסנאט של אילינוי. האספה הכללית נוצרה על ידי חוקת המדינה הראשונה שאומצה ב-1818. נכון לאוקטובר 2024, האספה הכללית הנוכחית היא ה-103, כשכהונת האספה נמשכת בדרך כלל כשנתיים.

לפי הגרסה המעודכנת של חוקת אילינוי מ-1983, בסנאט מכהנים כ-59 חברים לעומת 118 חברים בבית הנבחרים. בשני הבתים החברים נבחרים במחוזות חד-נציגיים.

האספה מתכנסת בקפיטול מדינת אילינוי שבספרינגפילד. החוקים באים להבצעה בדרך כלל ברוב קולות בשני הבתים, ולאחר קבלת הסכמתו של מושל אילינוי. לאחר מכן החוקים מתפרסמים באוסף החוקים הרשמי.

שני נשיאי ארצות הברית, אברהם לינקולן וברק אובמה, החלו את הקריירה הפוליטית שלהם בעצרת הכללית של אילינוי - בבית הנבחרים של אילינוי ובסנאט של אילינוי, בהתאמה.

## היסטוריה
העצרת הכללית של אילינוי נוצרה על ידי חוקת המדינה הראשונה שאומצה ב-1818. בתחילה לא פעלו במדינה זו מפלגות פוליטיות מאורגנות, אך המפלגות הדמוקרטית והוויגית החלו להיווצר בשנות ה-30 של המאה ה-19.

נשיא ארצות הברית העתידי אברהם לינקולן פעל בהצלחה כחבר במפלגה הוויגית ונבחר לאספה הכללית ב-1834. הוא כיהן ארבע קדנציות רצופות בבית הנבחרים בשנים 1834–1842, ותמך בהרחבת זכות הבחירה ובפיתוח כלכלי. מאוחר יותר הוא נבחר לנשיאות מטעם המפלגה הרפובליקנית שהוקמה באותה העת.

בשנת 1877, ג'ון תומאס היה האפרו-אמריקאי הראשון שנבחר לבית המחוקקים. בשנת 1922, לוטי הולמן אוניל נבחרה לבית הנבחרים ובכך הפכה לאישה הראשונה שכיהנה באספה.

הנשיא העתידי ברק אובמה, נבחר לסנאט בשנת 1996, וכיהן לבחירתו לסנאט של ארצות הברית ב-2004.

## בחירות ועבודת הבית
חברי בית הנבחרים נבחרים לכהונה של שנתיים ללא הגבלת כהונה. על מנת לשמש כחבר האספה, אדם חייב להיות אזרח אמריקאי, בן 21 לפחות, ותושב מחוז הבחירה שלו לפחות כשנתיים.

חברי הסנאט של אילינוי מכהנים שתי כהונות של ארבע שנים וקדנציה אחת של שנתיים בכל עשו על מנת שחלוקת המחוזות תהיה בהתאמה למפקד האוכלוסין הפדרלי. מחזורי הקדנציה של הסנאט הם מדורגים, כאשר מיקומו של הכהונה בת השנתיים משתנה ממחוז אחד למשנהו. המונחים של כל מחוז מוגדרים כ-2-4-4, 4-2-4 או 4-4-2.

יום העבודה הרשמי הראשון של האספה הכללית הוא ביום רביעי השני של ינואר בכל שנה. מזכיר המדינה עומד בראש הבית עד לבחירת יושב ראש והמושל עומד בראש הסנאט עד לבחירת הנשיא. בשני הבתים ישנה חובה לבחירת מנהיג מיעוט.

המושל יכול להטיל וטו על הצעות חוק שהתקבלו על ידי האספה הכללית. סמכויות הווטו באילינוי רחבות באופן יוצא דופן בקרב מושלי המדינות.

## לקריאה נוספת

* 


## קישורים חיצוניים

* 

## הערות שוליים

קטגוריה:האספה הכללית של אילינוי
אילינוי
אספה
האספה הכללית של ג'ורג'יה

**האספה הכללית של ג'ורג'יה** (באנגלית: **Georgia General Assembly**) היא בית המחוקקים דו-ביתי של מדינת ג'ורג'יה שבארצות הברית המורכב מהסנאט כבית עליון ובית הנבחרים כבית תחתון.

כל אחד מ-236 חברי האספה הכללית מכהן כהונה של שנתיים ונבחר בבחירות ישירות ממחוז בחירה. חוקת ג'ורג'יה מעניקה את כל סמכויות החקיקה לאספה הכללית. לשני הבתים סמכויות דומות, אם כי לכל אחד יש גם חובות ייחודיות. לדוגמה, יצירת הצעות חוק מתרחשות רק בבית הנבחרים, בעוד שהסנאט מחויב לאשר את מינויי המושל.

האספה הכללית מתכנסת בקפיטול מדינת ג'ורג'יה שבאטלנטה.

## היסטוריה
האספה הכללית הוקמה בשנת 1777 במהלך המהפכה האמריקאית – ובכך היא היא וותיקה יותר מהקונגרס של ארצות הברית. במהלך קיומה, מיקום האספה עבר ארבע פעמים שונות בהתאם לשינוי מיקום בירת ג'ורג'יה. המיקום הראשון של האספה היה בסוואנה, אחר כך באוגוסטה, מילדג'וויל, ולבסוף האספה עברה לאטלנטה ב-1868.

## ארגון ונהלים
האספה הכללית מתכנסת במושב רגיל ביום שני השני של ינואר למשך לא יותר מ-40 ימי פעילות בכל שנה. לא הבית ולא הסנאט יכולים לדחות במהלך מושב רגיל ליותר משלושה ימים או להיפגש בכל מקום אחר מלבד בירת המדינה ללא הסכמת הבית השני. ישיבת החקיקה נמשכת בדרך כלל מינואר עד סוף מרץ או תחילת אפריל. כאשר האספה הכללית אינה פעילה, ועדות חקיקה עדיין עשויות להיפגש כדי לדון בנושאים ספציפיים. במקרי חירום, המושל יכול לזמן מושב מיוחד של האספה. ימים במושב מיוחד אינם מוגבלים ל-40 יום.

חברי האספה הכללית מקבלים משכורות הקבועות בחוק שנכון לנובמבר 2024 עומדות על כ-17,000 דולר בשנה.

## קישורים חיצוניים
* 

## הערות שוליים

קטגוריה:ג'ורג'יה: פוליטיקה
ג'ורג'יה
ג'ון מקלין (פוליטיקאי)

**ג'ון מקלין** (באנגלית: **John McLean**; ) היה פוליטיקאי אמריקאי שכיהן כחבר בית הנבחרים של ארצות הברית מטעם מדינת אילינוי ולאחר מכן כנציג המדינה בסנאט של ארצות הברית.

## ביוגרפיה
מרלין נולד ב-4 בפברואר 1791 ליד בית המשפט של גילפורד (כיום גרינסבורו), מחוז גילפורד, קרוליינה הצפונית, ועבר עם הוריו למחוז לוגן בקנטקי ב-1795. ב־1815 עבר מקלין לטריטוריית אילינוי. לאחר שלמד משפטים, התקבל ללשכת עורכי הדין והחל לעסוק בכך בשאוניטאון, מחוז גאלאטין, אילינוי.

כאשר התקבלה אילינוי כמדינה בארצות הברית, נבחר מקלין לקונגרס ה-15 וכיהן בבית הנבחרים של ארצות הברית מ-3 בדצמבר 1818 ועד 3 במרץ 1819. הוא לא הצליח להיבחר מחדש בשנת 1818 לקונגרס ה-16. בנוסף, ניסה להיבחר לקונגרס בבחירות ב־1820 ו-1822, אך נכשל. הוא נבחר לבית הנבחרים של אילינוי ב-1820, 1826 ו-1828, ואף כיהן כיושב ראש הבית. 

בשנת 1824 נבחר מקלין לסנאט של ארצות הברית כדי למלא את המושב שהתפנה בעקבות התפטרותו של ניניאן אדוארדס. הוא כיהן מ-23 בנובמבר 1824 עד 3 במרץ 1825. הוא לא הצליח להיבחר מחדש לתפקיד, ולא הצליח להשיג יותר מ-12 קולות מתוך 27 הדרושים בבית המחוקקים ב-10 סבבי הצבעה, ושב לעסוק במשפטים. מאוחר יותר נבחר שוב לסנאט של ארצות הברית וכיהן מ-4 במרץ 1829 ועד מותו בשאוניטאון, אילינוי ב-14 באוקטובר 1830. הוא נקבר בבית הקברות וסטווד, ליד שאוניטאון.

מחוז מקלין באילינוי נקרא על שמו.

## קישורים חיצוניים

* 
* 

קטגוריה:אמריקאים ילידי קרוליינה הצפונית
קטגוריה:גרינסבורו: אישים
קטגוריה:חברי האספה הכללית של אילינוי
קטגוריה:חברי בית הנבחרים של ארצות הברית מאילינוי
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:חברי הסנאט של ארצות הברית מאילינוי
קטגוריה:סנאטורים חברי המפלגה הדמוקרטית-רפובליקנית
קטגוריה:אמריקאים שנולדו ב-1794
קטגוריה:אמריקאים שנפטרו ב-1843
הסנאט של ג'ורג'יה

**הסנאט של מדינת ג'ורג'יה** (באנגלית: **Georgia State Senate**) הוא הבית העליון של האספה הכללית של ג'ורג'יה (בית המחוקקים הדו-ביתי), במדינת ג'ורג'יה שבארצות הברית. נכון לאוקטובר 2024, למפלגה הרפובליקנית יש רוב של כ-33 נציגים, אל מול 23 נציגים דמוקרטיים.

כמו רוב הבתים העליונים בארצות הברית, לסנאט יש את הסמכות הבלעדית לאשר מינויים שונים שנעשו על ידי מושל ג'ורג'יה, ולדון במקרים של הדחה שהביא בית הנבחרים. הסנאט נחשב לעיתים קרובות לקרש קפיצה עבור אלה המחפשים בסופו של דבר תפקידים יוקרתיים יותר – כל המושלים האחרונים של ג'ורג'יה כיהנו בסנאט.

הסנאט מחויב מבחינה חוקתית להתכנס מדי שנה בקפיטול מדינת ג'ורג'יה שבאטלנטה. האספה הכללית מתחילה בכל מושב שנתי ביום שני השני של ינואר. מתאריך כינוס זה, הישיבות נמשכות כ-40 ימי עבודה. האספה הכללית רשאית לקרוא לישיבות מיוחדות בהצבעה של שלוש חמישיות מהחברים בכל בית. מפגשים מיוחדים בג'ורג'יה עשויים להימשך לכל היותר 40 יום.

הסנאט של מדינת ג'ורג'יה מורכב מ-56 חברים הנבחרים במחוזות חד-נציגיים. הסנאטורים מכהנים בכהונה של כשנתיים, כאשר הבחירות מתקיימות בשנים זוגיות. סנאטורים נכנסים רשמית לתפקידם ביום שני השני בינואר לאחר בחירתם. כדי לכהן בסנאט, אדם חייב להיות לפחות בן 25, ותושב המדינה לפחות שנתיים. שלא כמו ברוב המדינות, סנאטורים אינם נדרשים להתגורר במחוזותיהם במשך פרק זמן מסוים לפני המועמדות.

## קישורים חיצוניים

* 

## הערות שוליים

סנאט
ג'ורג'יה
דותן (זמר)

**דותן הרפנאו** (נולד ב-26 באוקטובר 1986), הידוע יותר בתור **דותן**, הוא זמר, פזמונאי ומפיק ישראלי-הולנדי.

## קורות חיים
נולד בירושלים לאם הולנדית ואב ישראלי. בגיל שנה עבר עם אמו לאמסטרדם, אך שמר על קשר עם אביו ומשפחתו בישראל.

### מוזיקה
בשנת 2011 הוציא את האלבום "Dream Parade", אשר בשיאו הגיע למקום ה-55 במצעד האלבומים ההולנדי. הסינגל המוביל של האלבום "Where We Belong", נבחר לקדם מסע פרסום של אמנסטי אינטרנשיונל נגד גירוש בלתי חוקי. ב-2012 שימש כהופעת החימום של שינייד או'קונור וגאווין דגרו בהופעותיהם בהולנד.

ב-31 בינואר 2014 הוציא את האלבום "7 Layers". אלבום זה הגיע למקום הראשון במצעד האלבומים ההולנדי. בנוסף, הגיע למקום ה-7 במצעד האלבומים הפלמי, למקום ה-21 במצעד האלבומים הגרמני ולמקום ה-43 במצעד האלבומים הוולוני. הסינגל הראשון מהאלבום, "fall", יצא ב-17 בינואר 2014. בהמשך יצא גם הסינגל "Home". שיר זה זכה להצלחה רבה והיה במקום הראשון במצעד הפזמונים ההולנדי למשך ארבעה שבועות. בנוסף, השיר הגיע למקום הראשון ב-iTunes בבלגיה. בהמשך השיר הוכרז כפלטינה משולשת בהולנד וזהב בבלגיה. האלבום עצמו הוכרז כאלבום פלטינה כפול. נכון ל-2024, האלבום במקום ה-32 במצעד האלבומים הנמכרים בהולנד.

ב-2016 הוציא את הסינגל "Shadow Wind", שנבחר כשיר הרשמי של השידורים של המשחקים האולימפיים באותה השנה בהולנד. במהלך השנים לאחר מכן הופיע במספר סיבובי הופעות ברחבי אירופה, כשלרוב ההופעות אזלו הכרטיסים טרם החלו.

ב-2020 הוציא את המיני אלבום "Numb". באותה השנה שיתף פעולה עם גלאנטיס בשיר "Never Felt a Love Like This". ב-2021 הוציא את האלבום "Satellites", שהגיע בשיאו למקום ה-14 במצעד האלבומים בהולנד ולמקום ה-80 במצעד האלבומים בפלנדריה.

ב-2024 הוציא את האלבום "A Little Light in the Dark".

### שערוריית הזיופים
באפריל 2018 פרסם עיתון הולנדי שדותן הפעיל 140 חשבונות מזויפים על מנת לשפר את המוניטין שלו ברשתות חברתיות שונות. החשבונות הללו ביקרו מוזיקאים אחרים והמציאו סיפורים חיוביים עליו. בנוסף, נחשף שהמנהלים של דותן ניסו לערוך את ערך הוויקיפדיה בשפה ההולנדית עליו. הזמר אישר את ההאשמות, התנצל ולקח הפסקה זמנית מכלל הרשתות החברתיות.

## חיים אישיים
בשנת 2019 סיפר שהוא נמשך לגברים בתוכנית האירוח של ג'וני דה מול. באותה השנה חשף במדיה החברתית את בן זוגו.

## קישורים חיצוניים
* 

## הערות שוליים

קטגוריה:זמרים הולנדים
קטגוריה:זמרים ישראלים
קטגוריה:להט"בים הולנדים
קטגוריה:זמרים להט"בים ישראלים
קטגוריה:הולנדים שנולדו ב-1986
לאג'נה (אנטומיה)

**לאג'נה** (באנגלית: **lagena**; מיוונית: **λάγηνος**; פונטית: **lágēnos**; בתרגום: בקבוק) הוא מבנה המצוי באוזן האדם ובעלי חיים אחרים.

## באנטומיה של האדם
באוזן, הקצוות של הדוקטה הקוכליארית (ductus cochlearis) סגורות; החלק העליון נקרא לאג'נה והוא מחובר לקופולה הקוכליארית (cupula) בחלק העליון של ההליקוטרמה (helicotrema); החלק התחתון מונח בחלק האחורי במערכת שיווי המשקל (הווסטיבולה, vestibule), שבמרכז מבוך העצם (Bony labyrinth).

## בדגים ובדו-חיים
הלאג'נה היא חלק ממערכת שיווי המשקל בדגים ובדו-חיים. היא מכילה אוטולית (בשם אסטריסקי, asterisci – אוטולית היא מבנה סידן פחמתי בסקולה (Saccule) שבאוזן הפנימית). בדגים, הלאג'נה מעורבת בשמיעה וברישום התאוצה הליניארית האנכית, ובדו-חיים – רק ברישום התאוצה הליניארית.

## מקורות
ערך זה בגרסתו האנגלית משלב טקסט ברשות הרבים מעמוד 1054 במהדורה ה-20 של האנטומיה של גריי (1918).
קטגוריה:שמיעה
קטגוריה:אוזן
חיל השריון של ארצות הברית

**חיל השריון** הוא זרוע הלוחמה המשוריינת של צבא ארצות הברית. בעבר נחשב זרוע זה לאחד מזרועות הלחימה, אך כיום הוא נכלל בסיווג "תמרון, אש והשפעה" (MFE), בהתאם לדוקטרינה הארגונית הנוכחית של צבא ארצות הברית. החיל הוקם באופן זמני ב-1940 כ**כוח משוריין** תחת מפקד הכוח המשוריין, בריגדיר גנרל אדנה צ'אפי הבן, ולקח תחת פיקודו את כל יחידות הטנקים שהיו ביחידות החי"ר והפרשים.

## היסטוריה
למרות שייחוסו של ענף השריון מגיע מיחידות הפרשים המקוריות, תחילתו האמיתית מתוארכת למלחמת העולם הראשונה. חיל הטנקים של ארצות הברית הוקם בשנת 1918, אך לאחר מכן חולק חזרה לחי"ר ולפרשים בשנת 1921.

מפקדת פיקוד השריון הוקמה בפורט נוקס, קנטקי, והפכה לפעילה ב-2 ביולי 1943; מרכז השריון הוקם ב-20 בפברואר 1944, ופורק ב-30 באוקטובר 1945. מרכז השריון בפורט נוקס, קנטקי הועבר לפורט בנינג, ג'ורג'יה בשנת 2010. כיום נמצא בית הספר לשריון של צבא ארצות הברית בפורט בנינג.

חיל השריון הראשון (של ארצות הברית) הוקם בשנת 1940, ופקדו עליו בזה אחר זה אדנה צ'אפי הבן, צ'ארלס ל. סקוט, וג'ורג' פטון. החיל נלחם במהלך מבצע לפיד בצפון אפריקה, ולאחר מכן קיבל מעמד משודרג והפך לארמייה השביעית ב-10 ביולי 1943.

### סמלי ענף
תקנה מס' 42 של צבא ארצות הברית, שינוי 1, מיום 29 בדצמבר 1917, אישרה את "הסמל הראשון לשירות הטנקים החדש". סמל חדש זה הציג תמונה של "מבט חזיתי על טנק סטנדרטי", אך למעשה היה נראה כמו חצי עיגול עליון של סוג של מכל אחסון או שינוע. קצת יותר מארבעה חודשים לאחר מכן, ב-7 במאי 1918, שינוי מס' 2 לתקנה 42 ביטל את שירות הטנקים הראשון והחליף אותו בחיל הטנקים החדש של צבא ארצות הברית, יחד עם סמל צווארון חדש שכלל את "מבט הצד של טנק מסוג מארק 8 מעל שני דרקונים מעוצבים שנושפים אש מעל זר". בשנת 1921 ביטל חוזר צבאי 72 של צבא ארצות הברית את חיל הטנקים, והחזיר את כל כלי השריון ליחידות הפרשים והחי"ר, מה שהסיר גם את סמל הצווארון של "חיל הטנקים" מהשירות.

ב-10 ביולי 1940, הוקם כוח השריון של צבא ארצות הברית, וב-25 בפברואר 1942, יצר חוזר צבאי 56 סמל צווארון חדש, שכלל מבט מהצד השמאלי של טנק מארק 8 . עיצוב טנק פשוט זה היה ללא עיטורים או פרטים נוספים סביבו, והיה הסמל שנלבש על ידי אנשי צבא ארצות הברית לאורך מלחמת העולם השנייה. כיום, סמל צווארון ענף ה"שריון" הנוכחי של צבא ארצות הברית, הכולל מבט חזיתי על טנק M26 פרשינג המוצלב מעל שתי חרבות, החליף את סמל צווארון מלחמת העולם השנייה לפי "חוק ארגון מחדש של הצבא משנת 1950, סעיף 404, חוזר צבאי 9", בו הסמל הנוכחי אושר ללבישה בפברואר 1951.

## כלי נשק
* M1A1 אברמס - טנק מערכה ראשי.
* M1A2 אברמס - טנק מערכה ראשי.
* סטרייקר - רכב קרבי משוריין.
* סטרייקר MGS
* בראדלי M2 - נגמ"ש לחימה.
* בראדלי M3

## הערות שוליים

קטגוריה:חיל השריון
קטגוריה:צבא ארצות הברית
אר. סיטי

**אר. סיטי** (קיצור של **רוק סיטי**; באנגלית: **R. City** ולשעבר **Planet VI**) הוא צמד היפ הופ אמריקאי שהוקם בשנת 2003 על ידי האחים ת'רון וטימותי תומאס. הצמד ידוע בעיקר בזכות עבודתם כפזמונאים ומפיקי הקלטות, וזכה להצלחה גדולה בתחום זה לפני שחתם על חוזה עם חברת קימוסבי רקורדס, חברת בת של RCA רקורדס, בשנת 2014 כאמנים מבצעים. בשנת 2015, הסינגל שלהם "Locked Away" בהשתתפות אדם לוין הגיע למקום השישי במצעד הבילבורד הוט 100, והקדים את יציאת אלבום הבכורה שלהם What Dreams Are Made Of.

## היסטוריה
ת'רון וטימותי תומאס נולדו וגדלו באי סנט תומאס שבאיי הבתולה של ארצות הברית, בפרויקט הדיור Oswald Harris Court. הם למדו בבית הספר התיכון Charlotte Amalie High School. כילדים, שימשו כרקדנים עבור להקת היפ הופ מקומית של בנות, והתנסו במגוון סגנונות מוזיקליים תוך קבלת תמיכה מהוריהם. בשנת 2000 עזבו השניים את האיים לטובת מיאמי כדי לפתח את קריירת המוזיקה שלהם, תחילה תחת השם 2Ekwip, אך הצלחתם בסצנת חיי הלילה של מיאמי הייתה מוגבלת. בזמן שהותם באטלנטה, ת'רון עבד בחברת קרוגר וטימותי ב-Party City, ולאחר מכן שבו לסנט תומאס בשנת 2005.

בשנת 2006 מכרו את השיר הראשון שלהם, "The Rain", שהופיע באלבומו של אייקון, Konvicted, שזכה למעמד של פלטינה משולשת. עד אוקטובר 2007 כתבו שירים לאמנים כמו אשר, שון קינגסטון, אשלי סימפסון, ניקול שרזינגר ומרי ג'יי בלייג'. בין הלהיטים הראשונים שלהם שזכו להצלחה נמנים "Take You There" של שון קינגסטון ו-"When I Grow Up" של הפוסיקט דולז. בשנת 2007 חתמו על חוזה עם חברת התקליטים גפן רקורדס והחברה של אייקון KonLive Distribution.

בין השנים 2008 ל-2012 הוציאו 15 מיקסטייפים, רבים מהם כללו את הכיתוב , כמחאה על כך שהאלבום לא יצא רשמית. בשנת 2011 עזבו את KonLive ופתחו את חברת התקליטים העצמאית שלהם, Rebelution Records. במהלך תקופה זו המשיכו לכתוב שירים לאמנים מצליחים, כולל "Man Down" של ריהאנה ו-"Run Away Love" של ג'סטין ביבר. בשנת 2013 כתבו להיטים כמו "We Can't Stop" של מיילי סיירוס ו-"Pour It Up" של ריהאנה, שהופיע באלבום Unapologetic, אשר זכה בגראמי.

בשנת 2014 חתמו על חוזה עם RCA רקורדס וקימוסבי רקורדס של ד"ר לוק. אלבום הבכורה שלהם What Dreams Are Made Of מתאר את קשיי ילדותם בסנט תומאס. בשנת 2015 יצא הסינגל "" עם 2 צ'יינז, וכן "Locked Away" עם אדם לוין. ת'רון תומאס זכה בפרס גראמי לפזמונאי השנה, על עבודתו עם אמנים מובילים בשנת 2023.

## דיסקוגרפיה
### אלבומי אולפן
* 2015: *What Dreams Are Made Of*

### מיקסטייפים
* 2008: *Put the F*ckin' Album Out*
* 2008: *Rock City Takeova*
* 2009: *The Black Beatles Mixtape*
* 2009: *Welcome to Rock City*
* 2009: *Put the F'n Album Out...Sneak Peak*
* 2009: *Put the F*ckin' Album Out*
* 2009: *PTFAO: Independence Day*
* 2009: *PTFAO: The Saga Continues*
* 2009: *PTFAO: Stop Leaking Our Shit!*
* 2009: *The Lost Files*
* 2010: *PTFAO: Empire Strikes Back*
* 2010: *PTFAO: Independence Day Part 2*
* 2010: *No Off Days*
* 2011: *The American Dream*
* 2012: *American Nightmare*
* 2014: *V.I. Til We Die*

## קישורים חיצוניים

## הערות שוליים

קטגוריה:מוזיקאים אמריקאים
קטגוריה:סנט תומאס (איי הבתולה)
קטגוריה:להקות שהוקמו בשנת 2003
קטגוריה:להקות רגאיי
קטגוריה:להקות פופ אמריקניות
קטגוריה:להקות היפ הופ אמריקאיות
קטגוריה:פזמונאים אמריקאים
קטגוריה:צמדים מוזיקליים אמריקאיים
קטגוריה:זוכי פרס גראמי
קטגוריה:צמד אחים זמרים
קטגוריה:צמד אחאים זמרים
חטיפת עמאד אמהז

**חטיפת עמאד אמהז** הנקרא גם **מבצע מאחורי הגב** היה מבצע צבאי שביצע כוח של שייטת 13 בבתרון שבצפון לבנון ב־2 בנובמבר 2024 בזירת לבנון במלחמת חרבות ברזל. על פי צה"ל, עמאד אמהז הוא בכיר ביחידה 7900 של חזבאללה.

## רקע
ב-19 בספטמבר 2024 פתח צה"ל במבצע חיצי הצפון כחלק ממלחמת חרבות ברזל. בנוסף, צה"ל פתח בתמרון הקרקעי בדרום לבנון.

## החטיפה
ב-2 בנובמבר פשט כוח של שייטת 13 ויחידה 504 דרך הים לביתו של עמאד אמהז בעיר בתרון, כ־140 קילומטר מצפון לגבול ישראל–לבנון. מעט אחרי השעה 2 בלילה, 30 חיילים משייטת 13 נכנסו אל תוך השכונה שבה גר אמהז. החיילים היו מלווים בשני אזרחים לבנונים לא ידועים שעזרו לחיילי הקומנדו הימי לעבור דרך השכונות. שכנים באזור שמעו קולות מבחוץ, אך לטענתם, כאשר התכוונו לצאת, שמעו "קול שאומר 'תיכנסו פנימה' בערבית שלוש פעמים".

הכוח פשט על הדירה בבניין שבו שהה עמאד, שבה אותו ולקח אותו לחוף. משם יצא הכוח בסירות מנוע לים הפתוח. בתיעוד ממצלמת אבטחה נראית קבוצה של כ-20 חמושים לוקחת עמה אדם כלשהו, שפניו מכוסות עם חולצה.

## תגובות
בשעות הראשונות שלאחר מכן היו פרסומים שעמאד אמהז הוא קצין בחיל הים הלבנוני, פרסומים שהתברר שאינם נכונים, וכי הוא חובל בבית הספר ללימודי הים, השייך למשרד התחבורה הלבנוני. בהמשך פורסם שהוא פעיל חזבאללה ביחידה של טילי החוף-ים.

בביתו של עמאד מצאו כוחות הביטחון של לבנון כרטיסי SIM וגם דרכון זר. בנוסף פורסם שהוא הגיע לבתרון חודש לפני החטיפה בשביל ללמוד במכון ללימודי שיט בעיר.

שר התחבורה הלבנוני, עלי חמיה, הכחיש את מעורבותו של אמהז בטרור. ראש ממשלת לבנון, נג'יב מיקאתי, הנחה את שר החוץ של לבנון להגיש תלונה במועצת הביטחון על חטיפת האזרח הלבנוני.

אביו של אמהז כתב שאין לבנו קשר לפוליטיקה בלבנון, ואין לו קשר לשום מפלגה. ושהוא רק קפטן ימי אזרחי.

ב-10 בספטמבר 2025 דווח בתקשורת הלבנונית כי התנהל שיח לשחרורו של אמהז בתמורה להבאתה לארץ של המזרחנית אליזבט צורקוב, שהוחזקה בשבי בעיראק מאז מרץ 2023 עד לשחרורה ב-9 בספטמבר 2025.

## קישורים חיצוניים
* 

## הערות שוליים

קטגוריה:מבצע חיצי הצפון
קטגוריה:פעולות שייטת 13
קטגוריה:פשיטות צה"ל בלבנון
תיארוך חומצות אמינו

**תיארוך חומצות אמינו** הוא טכניקת תיארוך המשמשת להערכת גילן של דגימות בפלאוביולוגיה, פלאונטולוגיה מולקולרית, ארכאולוגיה, מדע משפטי, טפונומיה, גאולוגיה משקע ותחומים נוספים. טכניקה זו מתייחסת לשינויים במולקולות חומצות אמינו לזמן שחלף מאז היווצרותן.

כל הרקמות הביולוגיות מכילות חומצות אמינו. כל חומצות האמינו מלבד גליצין (הפשוטה ביותר) פעילות אופטית, בעלות מרכז סטריאו באטום α-C שלהן. המשמעות היא שלחומצת האמינו יכולות להיות שתי תצורות שונות, "D" או "L" שהן תמונות מראה זו של זו. למעט כמה חריגים חשובים, אורגניזמים חיים שומרים על כל חומצות האמינו שלהם בתצורת "L". כאשר אורגניזם מת, נפסקת השליטה על תצורת חומצות האמינו, והיחס בין D ל-L עובר מערך בקרבת 0 לערך שיווי משקל ליד 1, תהליך הנקרא Racemization. לפיכך, מדידת היחס בין D ל-L בדגימה מאפשרת להעריך לפני כמה זמן מת האורגניזם שממנו נאספה הדגימה.

קטגוריה:שיטות תיארוך
גלעד לדרמן

**גלעד לדרמן** הוא שחקן ישראלי.

ידוע בעיקר בזכות תפקידו הראשי בסרט ״חדר משלו״ (2023) בבימויו של מתן יאיר. לדרמן מגלם בסרט את דמותו של אורי, נער מתבגר המתמודד עם פירוק משפחתו ועם אתגרי גיל ההתבגרות. הופעתו בסרט זכתה לשבחים רבים על האותנטיות והרגישות שהביא לתפקיד.

## ביוגרפיה
לדרמן למד במגמת תיאטרון בתיכון לאומנויות בירושלים. במהלך לימודיו השתתף במספר סרטי סטודנטים, בהם הסרט "מיררור" של ים גל מבית הספר לקולנוע "סם שפיגל", וכן בסרט נוסף מטעם המחלקה לתקשורת חזותית בבצלאל.

## קריירת משחק
בנוסף לתפקידיו בסרטי סטודנטים, הופיע לדרמן גם בתיאטרון. הוא שיחק בתיאטרון החאן בהצגה "הפרקליט", שם גילם את דמותו של הנער ניקולא, והשתתף בכנס התיאטרון "אדרד" מטעם איחוד אונסק"ו. במסגרת לימודיו בתיכון, ביים ושיחק בהצגת הגמר "אשכבה" של חנוך לוין.

### תפקידו בסרט "חדר משלו"
בסרט "חדר משלו" (2023) מגלם גלעד לדרמן את דמותו של אורי, נער מתבגר המתמודד עם פירוק משפחתו ועם קשיים בגיל ההתבגרות. הופעתו של לדרמן זכתה לשבחים רבים מצד המבקרים. נעמה רק מ"וואלה! תרבות" כתבה כי המשחק של לדרמן תורם להצצה אמינה לתוך חיי משפחה מתפוררת, והוסיפה כי הוא מציג את דמותו של אורי באופן אנושי ומורכב. יעל שוב מ"טיים אאוט" ציינה את הופעתו של לדרמן כמרשימה במיוחד, והדגישה כי הוא מייצר שבבי הומור חדים ודיאלוגים אותנטיים שמוסיפים נופך ריאליסטי לדמותו. עופר ליברגל מ"סריטה" כתב כי משחקו של לדרמן מעניק לסרט מימד טרי ומלא באותנטיות, המשלב אנושיות ותובנות עמוקות לדמותו של אורי.

## שפות וייצוג
לדרמן דובר עברית, אנגלית ומעט ערבית. הוא מיוצג על ידי סוכנות השחקנים "פרי כפרי".

## קישורים חיצוניים

* 

## הערות שוליים

קטגוריה:שחקנים ישראלים
הסנאט של מישיגן

**הסנאט של מישיגן** (באנגלית: **Michigan Senate**) הוא הבית העליון של בית המחוקקים של מישיגן שבארצות הברית. סמכויות, תפקידים וחובות הסנאט מוגדרים בסעיף IV של חוקת מישיגן, שאומצה ב-1963. המטרה העיקרית של בית המחוקקים היא לחוקק חוקים חדשים ולתקן או לבטל חוקים קיימים.

הסנאט של מישיגן מורכב מ-38 חברים, כל אחד מהם נבחר ממחוז חד-נציגיים עם אוכלוסייה של בין כ-212,400 ל-263,500 תושבים. חלוקת מחוזות הבחירה מבוססים מפקד האוכלוסין הפדרלי של ארצות הברית. נכון לאוקטובר 2024 למפלגה הדמוקרטית יש רוב קל של כ-20 נציגים, אל מול 18 נציגים רפובליקניים. משרדי הסנאט ממוקמים בבניין הקפיטול בבירה לאנסינג.

סנאטורים נבחרים על בסיס מפלגתי לכהונה של כארבע שנים, במקביל לבחירתו של מושל מישיגן. הקדנציות לסנאטורים מתחילות ב-1 בינואר בצהריים, לאחר הבחירות הכלליות בנובמבר ומסתיימות ב-1 בינואר בהשבעת המחליפים.

הבחירות לסנאט מתקיימות תמיד שנתיים לאחר הבחירות לנשיאות ארצות הברית, כך שהבחירות הבאות מתוכננות ל-3 בנובמבר 2026.

ב-3 בנובמבר 1992, כמעט 59 אחוז ממצביעי מישיגן תמכו בכינון מגבלות כהונה על פקידים פדרליים ומדינתיים. ב-1995 קבע בית המשפט העליון של ארצות הברית שמדינות אינן יכולות לחוקק מגבלות כהונה על חברי הקונגרס של ארצות הברית, אך קבע שמגבלות הכהונה ברמת המדינה נשארות. לפי התיקון, אדם יכול להיבחר לסנאט של המדינה פעמיים. ב-8 בנובמבר 2022, כמעט שני שלישים מהמצביעים אישרו הגבלת כהונה ל-12 שנים בבית המחוקקים.

כל סנטור חייב להיות אזרח ארצות הברית, בן 21 לפחות, וגר במחוז הבחירה. על פי חוק המדינה, יציאה מהמחוז תיחשב כחופשה של התפקיד. אף אדם שהורשע בחתרנות או שהורשע ב-20 השנים הקודמות בעבירה חמורה הכרוכה בהפרת אמון הציבור לא זכאי לכהן באף אחד מבתי המחוקקים.

## קישורים חיצוניים

## הערות שוליים

קטגוריה:מישיגן
מישיגן
בית הנבחרים של מישיגן

**בית הנבחרים של מישיגן** (באנגלית: **Michigan House of Representatives**) הוא הבית התחתון של בית המחוקקים של מישיגן שבארצות הברית. ישנם כ-110 חברים, שכל אחד מהם נבחר ממחוזות בחירה חד-נציגיים שבהם כ-77,000 עד 91,000 תושבים, בהתבסס על נתוני אוכלוסייה ממפקד האוכלוסין של ארצות הברית. הרכבו, סמכויותיו וחובותיו נקבעים בסעיף IV של חוקת מישיגן.

החברים נבחרים בשנים זוגיות ונכנסים לתפקידם בשעה 12:00 (EST) ב-1 בינואר לאחר הבחירות הכלליות בנובמבר. במקביל לסנאט של מישיגן, הבית מתכנס לראשונה ביום רביעי השני בינואר, על פי חוקת המדינה. כל חבר מוגבל לכהן לכל היותר שש קדנציות של שנתיים, אך לא יכול לכהן יותר מ-12 שנים בסך הכול בבית המחוקקים על שני בתיו. הבית נפגש באגף הצפוני של הקפיטול של מישיגן בלאנסינג הבירה. נכון לאוקטובר 2024 יש רוב קל למפלגה הדמוקרטית עם כ-56 נציגים, אל מול 54 נציגי המפלגה הרפובליקנית.

בשנים האחרונות, הרוב הרפובליקני בבית הנבחרים יוחס באופן נרחב להטיה בקביעת מחוזות בחירה לאחר מפקד האוכלוסין ב-2010. בבחירות רבות מאז, המפלגה הדמוקרטית זכתה ברוב הקולות, אך בכל זאת לא הצליחה להשיג רוב באספה. בשנת 2018 הוחלט על חלוקה מחדש של המחוזות על ידי ועדה לא מפלגתית בהתאם למפקד האוכלוסין של 2020. כך בשנת 2022, זכו הדמוקרטים לרוב בבית הנבחרים לראשונה מאז 2008.

על פי חוקת מישיגן, כדי להיבחר לתפקיד, המועמד חייב להיות אזרח ארצות הברית, בן 21 לפחות, ותושב מחוז הבחירה בו הוא מתמודד.

## קישורים חיצוניים

## הערות שוליים

מישיגן
הסנאט של ניו המפשייר

**הסנאט של ניו המפשייר** (באנגלית: **New Hampshire Senate**) הוא הבית העליון של האספה הכללית, לצד בית הנבחרים שמהווה את הבית התחתון. הסנאט מתכנס מאז 1784. הסנאט מורכב מ-24 חברים המייצגים את מחוזות הסנאט על פי אוכלוסייה. בסנאט מכהנים כיום (נכון לאוקטובר 2024) 14 רפובליקנים ו-10 דמוקרטים.

על פי חוקת 1776, הוקמו שני בתים בבית המחוקקים: בית האספה והמועצה, הקודמים לבית הנבחרים והסנאט של ימינו. המועצה נבחרה במקור על ידי הבית והורכבה משנים עשר חברים: חמישה ממחוז רוקינגהאם; שניים מהמחוזות צ'שייר, מחוז הילסבורו ומחוז סטרפורד; ואחד ממחוז גרפטון.

בשנת 1784, חוקת המדינה נכתבה מחדש במלואה, והבית העליון הוקם מחדש כסנאט נבחר ועממי. הוא הורכב במקור משנים-עשר חברים מהמחוזות השונים, והמספר הוגדל לעשרים וארבעה חברים ב-1879.

## קישורים חיצוניים

* 

## הערות שוליים

ניו המפשייר
קטגוריה:ניו המפשייר: פוליטיקה
כספיאנים

ממוזער|332x332 פיקסלים| מפת חלוקה האתנית של הקווקז במאות ה-5 וה-4 לפני הספירה.
**כספיאנים,** (באנגלית: **Caspians**; ביוונית: **Κάσπιοι, ''Káspioi***; ב[[ארמית]]: *'ܟܣܦܝ, *kspy***; ב[[פרסית]]: **کاسپی‌ها, *Kaspyn***; ב[[ארמנית|ארמנית עתיקה]]: **գրաբար*', *Kaspk’;''  בלטינית: Caspi, Caspiani) הם אנשי כספיאן שהיו עם איראני מימי קדם ששכן לאורך החופים הדרום-מערביים של הים הכספי, באזור הידוע ככספיאנא.  Caspian היא הגרסה האנגלית של השם האתני היווני (Κάσπιοι) Kaspioi, שהוזכר פעמיים על ידי הרודוטוס, ההיסטוריון היווני מהמאה החמישית לפני הספירה כחלק מהאחשדרפנים, אנשי הפרובינציות שהיו מושלים באימפריה הפרסית האחמנית של דריווש הראשון מלך פרס בן הממלכה האחמנית.  סטראבון הגאוגרף היווני מהמאה הראשונה לפני הספירה, התייחס אליהם גם הוא בעבודותיו, ותיאר אותם כחלק מאוכלוסיות שחיו מדרום-מערב לים הכספי, אזור המכונה Caspiane.  השימוש בשם זה נעשה במקורות עתיקים רבים, אך השם אינו מופיע באיראנית עתיקה. דבר המרמז שמוצאם של ה"כספיאניים" היה כנראה קדם-איראני. כמו כן, במסמכים ארמיים שנמצאו במצרים מופיעים שמות כספיאניים שמקורם איראני, דבר המצביע על הקשר התרבותי או האתני שלהם לאיראן הקדומה. 

## שיוך
הכספיאנים נחשבים בדרך כלל כעם פרוטו-הודו-אירופי. הם זוהו על ידי ההיסטוריון ארנסט הרצפלד עם העם העתיק הכשים,  ששפתם שאינה מקושרת ומזוהה עם שום קבוצת שפות ידועה אחרת ושמקורותיה ומוצאם של עם הכשים היו נושא לוויכוח זמן רב. עם זאת, ראיות אונומטיות ושמיות בנקודה זו נמצאו בפפירוסים ארמיים  ממצרים שפורסמו על ידי החוקר פ. גרלו P. Grelot, ובהם מוזכרים שמות כספיאנים המזוהים כ"כספי" (kaspi)  שהנם, לפחות בחלקם, ממקור אטימולוגי איראני. לפיכך, הכספיאנים המוזכרים בפפירוס המצרי נחשבים בדרך כלל כעם איראני או כאלה שהיו תחת השפעה תרבותית איראנית בתחומי איראן הגדולה.

על פי פפירוס יב, מהמאה ה-5 לפני הספירה, בתקופת השלטון הפרסי במצרים, הוצב גדוד (בארמית: דגל, degel) של כספיאנים באי הנמצא בתוך נהר הנילוס, בשם יֵב או אלפנטין ביוונית. כפי שניתן לראות בפפירוסים של מכתבי יב, חיילי הגדוד נקראו בארמית כספי (kspy). הם שירתו באותו גדוד לצד חווארזמים, בקטריאנים ועמים איראנים אחרים. הם לא היו חיל המצב היחיד על האי אלפנטין. היה שם גם גדוד של חיילים יהודים מיהדות מצרים. 

הכספיאנים או הכספים נקראים Caspiani או Caspi במאמר- De situ orbis של פומפוניוס מלה. בתולדות הטבע של פליניוס, הם נקראו Caspiadae. המשורר הרומי גאיוס ולריוס פלאקוס בחיבורו "ארגונאוטיקה" (Argonautica) מתאר, שהכספים היו בני ברית של מלך פרס, מקולכיס. הם מוזכרים כחלק מהעמים הסקיתים.  היו שכתבו, שיש להם כלבי קרב שהם לוקחים אתם לקברם. מנהג זה משקף למעשה את המנהג הזורואסטרי של קבורת שמיים, שבו הנפטרים נשארים להטרף על ידי כלבים. 

הכספיאנים הוזכרו ב־Historia de via Hierosolymitana מימי הביניים כאחת הקבוצות שהתנגדו למסע הצלב הראשון (1096–1099). המשורר האלמוני, שהסתמך על פלקוס, ביקש לחבר את שושלת הסלג'וקים, אויביהם האמיתיים של הצלבנים, עם סקיתים הקדומים. 

## ראו גם
* אזרבייג'ן
* אזרים
* איראן

## קישורים חיצוניים
* 
* 
* Who are the Caspians that Herodotus writes about?
* 

## הערות שוליים

קטגוריה:עמים קווקזיים
קטגוריה:עמים קדומים
קטגוריה:קבוצות אתניות
קטגוריה:עמי אסיה
קטגוריה:עמים איראנים
עבד א-רחמן גריב

**עבד א-רחמן עבדאללה גריב** (בערבית: **عبد الرحمن عبد الله غريب**; נולד ב-31 במרץ 1997) הוא כדורגלן סעודי המשחק בעמדת הקיצוני בא-נסר.

## קריירה
גרייב התחיל את הקריירה שלו בקבוצת הנוער של אל-אהלי ג'דה. ב-29 בדצמבר 2017 ערך את הופעת הבכורה שלו בקבוצה בהפסד 3-1 לא-נסר. ב-16 במאי 2019 הבקיע את שער הבכורה שלו בקבוצה בניצחון 0-5 נגד אל-איתיפאק.

ב-21 באוגוסט 2022 גרייב חתם לארבע שנים בא-נסר תמורת 22 מיליון ריאל סעודי (כ-5.25 מיליון אירו). בשנת  זכה עם המועדון בגביע האלופות למועדונים ערבים.

ב-12 באוקטובר 2018 ערך את הופעת הבכורה שלו בנבחרת ערב הסעודית בהפסד 2-0 ל. ב-16 בנובמבר הבקיע את שער הבכורה שלו בנבחרת בניצחון 0-1 נגד . השתתף עם הנבחרת פעמיים בגביע אסיה בכדורגל ובאולימפיאדת טוקיו (2020).

## תארים
; א-נסר
*גביע האלופות למועדונים ערבים: 

; אישיים
*הכדורגלן הצעיר של החודש בליגת העל הסעודית: פברואר 
*כדורגלן החודש בליגת העל הסעודית: אוקטובר 

## קישורים חיצוניים

קטגוריה:כדורגלנים סעודים
קטגוריה:חלוצי כדורגל סעודים
קטגוריה:ג'דה: כדורגלנים
קטגוריה:כדורגלני אל-אהלי ג'דה
קטגוריה:כדורגלני א-נסר
קטגוריה:כדורגלני נבחרת ערב הסעודית
קטגוריה:כדורגלני גביע אסיה 2019
קטגוריה:כדורגלנים סעודים באולימפיאדת טוקיו (2020) 
קטגוריה:כדורגלני גביע אסיה 2023
קטגוריה:סעודים שנולדו ב-1997
בית המחוקקים של מישיגן

**בית המחוקקים של מישיגן** (באנגלית: **Michigan Legislature**) הוא בית המחוקקים הדו-ביתי של מדינת מישיגן שבארצות הברית. הבית העליון הוא הסנאט (שמורכב מ-38 נציגים) והבית התחתון הוא בית הנבחרים (שמורכב מ-110 נציגים). סעיף IV בחוקת מישיגן שאומצה ב-1963 מגדיר את תפקידו של בית המחוקקים ואת אופי בחירת הרכבו. מטרותיו העיקריות של בית המחוקקים הן לחוקק חוקים חדשים ולתקן או לבטל חוקים קיימים. בית המחוקקים מתכנס בבניין הקפיטול בלאנסינג הבירה.

בית המחוקקים ה-102 של מישיגן הושבע ב-11 בינואר 2023. נכון לאוקטובר 2024, יש למפלגה הדמוקרטית רוב בשני הבתים.

מושב חדש של בית המחוקקים מתחיל כאשר חברי כל בית מתכנסים ביום רביעי השני של ינואר בכל שנה בצהריים. מושב קבוע של בית המחוקקים נמשך בדרך כלל לאורך כל השנה עם מספר תקופות של פגרה בסוף דצמבר.

בית המחוקקים של מישיגן הוא אחד מעשרה גופים מחוקקים בארצות הברית שמעסיקים במשרה מלאה. החברים מקבלים שכר בסיס של 71,685 דולר לשנה, מה שממקם את מחוקקי מישיגן במקום הרביעי בגובה שכרם לאחר קליפורניה, פנסילבניה וניו יורק.

## קישורים חיצוניים

* 

## הערות שוליים

קטגוריה:מישיגן
מישיגן
ג'סי תומאס

**ג'סי ברג'ס תומאס** (באנגלית: **Jesse Burgess Thomas**; 1777 – 2 במאי 1853) היה עורך דין, שופט ופוליטיקאי אמריקאי שכיהן כציר מטריטוריית אינדיאנה לקונגרס העשירי ומאוחר יותר כיהן כנשיא ועידת החוקה שהובילה לקבלת אילינוי לאיחוד. הוא הפך לאחד משני הסנאטורים הראשונים של אילינוי, ונודע בעיקר כמחבר פשרת מיזורי משנת 1820. לאחר פרישתו מהסנאט ב-1829 הוא חי את שארית חייו באוהיו.

## ביוגרפיה
### ראשית חייו ומשפחתו
תומאס נולד ב-1777 כנראה בשפרדסטאון, וירג'יניה (כיום וירג'יניה המערבית), כך על פי הרשומה שלו במפקד האוכלוסין משנת 1850, אם כי ב"ציקלופדיה של אפלטון" נכתב שהוא נולד מעט מזרחה במה שהפך לכביש הלאומי בהייגרסטאון, מרילנד (כמו אחיו הבכור מעט) ושהוא היה צאצא של הלורד בולטימור. משפחתו עברה לקנטקי כשג'סי היה תינוק. הוא התחתן עם רבקה מקנזי (1776–1851) מניו יורק, אך לא היו להם ילדים ששרדו.

### קריירה
תומאס למד משפטים עם אחיו הבכור ריצ'רד סימס תומאס (1772–1828) במחוז ברקן, קנטקי, לאורך נהר אוהיו, ולאחר מכן עבר למחוז מייסון הסמוך בקנטקי, שם שימש כפקיד המחוז עד 1803. לאחר מכן הוא עבר מצפון לנהר אוהיו ללורנסבורג שבטריטוריית אינדיאנה, שם המשיך לעסוק בעריכת דין והפך לסגן התובע הכללי הטריטוריאלי ב-1805. באותה שנה החל לכהן כציר בבית הנבחרים הטריטוריאלי, ונציגים עמיתים בחרו בו כיושב ראש הבית בין השנים 1805–1808.

כאשר בנג'מין פארק התפטר כנציג הטריטוריאלי לקונגרס, מונה תומאס מונה למלא את המושב הפנוי מ-22 באוקטובר 1808, עד ל-3 במרץ 1809, כאשר תומאס עבר מערבה לטריטוריית אילינוי החדשה. ג'ונתן ג'נינגס החליף אותו כנציג הטריטוריאלי של אינדיאנה ולימים יהפוך לחבר בית הנבחרים הראשון של אינדיאנה ולאחר מכן מושל אינדיאנה.

תומאס עבר מערבה לקסקסקיה שבאילינוי, על נהר המיסיסיפי (מה שהפך אותו לחשוף לשיטפונות ובסופו של דבר הפך אותו לאי), לאחר מכן קאהוקיה ומאוחר יותר אדוארדסוויל במחוז מדיסון, אילינוי, שם ילמד תומאס מאוחר יותר את אחיינו, ג'סי ב. תומאס הבן, שתהיה לו קריירה מכובדת כעורך דין ושופט באילינוי.

כאשר אילינוי הפכה לטריטוריה ב-1809, מינה הנשיא ג'יימס מדיסון (בהסכמת הסנאט האמריקני) את תומאס לשופט בית המשפט הפדרלי במחוז השיפוט הצפון-מערבי. תומאס מימש את החובות הללו מ-1809 עד 1818. מצביעים ממחוז סנט קלייר (המחוז העתיק ביותר באילינוי ועם קאהוקיה כעיר הגדולה שלו) בחרו בתומאס כדמוקרטי-רפובליקני לוועידת החוקה של מדינת אילינוי ב-1818. חברי הנציגים בחרו בו לעמוד בראש הוועידה, שבחרה שלא לקבל עבדות במדינה החדשה. עם כניסתה של המדינה החדשה לאיחוד, חברי בית המחוקקים בחרו בתומאס לסנאט של ארצות הברית, שבו יכהן במשך שתי קדנציות (מ-1818 ועד פרישתו ב-1829). בשנת 1820 הציע תומאס את פשרת מיזורי להגבלת העבדות מעל הגבול הדרומי של מיזורי. ב-1823 הוא החליף מפלגה והפך לרפובליקני של קרופורד. הוא כיהן כיושב ראש הוועדה לאדמות ציבוריות בקונגרסים ה-16 וה-18. הוא מיאן להתמודד לכהונה שלישית ועבר למאונט ורנון שבאוהיו בשנת 1829, שם חי את שארית חייו.

### מוות ומורשת
כשנתיים לאחר מותה של אשתו, התאבד תומאס ב-2 במאי 1853, ונקבר בבית הקברות מאונד וויו. אחיינו של תומאס, ג'סי ב. תומאס הבן (1806–1850), בנו של אחיו ריצ'רד סימס תומאס, כיהן כתובע הכללי של אילינוי וכשופט בבית המשפט העליון של אילינוי.

## קישורים חיצוניים
* 
* 

קטגוריה:אמריקאים ילידי וירג'יניה
קטגוריה:חברי הסנאט של ארצות הברית מאילינוי
קטגוריה:סנאטורים חברי המפלגה הדמוקרטית-רפובליקנית
קטגוריה:מתאבדים אמריקאים
קטגוריה:אמריקאים שנולדו ב-1777
קטגוריה:אמריקאים שנפטרו ב-1853
ריצ'רד יאנג

**ריצ'רד מונטגומרי יאנג** (באנגלית: **Richard Montgomery Young**; 20 בפברואר 1798 - 28 בנובמבר 1861) היה סנאטור אמריקאי מאילינוי.

## ביוגרפיה
יאנג נולד ב-20 בפברואר 1798 במחוז פאייט, קנטקי והתקבל ללשכת עורכי הדין ב-1816. בשנת 1817, הוא העביר את משרד עריכת הדין שלו לג'ונסבורו, אילינוי, ומונה לקפטן במיליציה של המדינה. הוא שירת בבית הנבחרים של אילינוי מ-1820 עד 1822 וכשופט בבית המשפט המחוזי מ-1825 עד 1837. הוא התפטר מתפקיד השופט לאחר שנבחר לסנאט האמריקאי בשנת 1837 כחבר במפלגה הדמוקרטית. כסנאטור פדרלי, כיהן כהונה אחת של שש שנים; במהלך ארבע השנים הראשונות מתוך שש שנות כהונתו הוא היה יושב ראש ועדת הסנאט לכבישים ותעלות.

עם תום כהונתו בסנאט, הוא מונה לשופט בבית המשפט העליון של אילינוי (1843–1847) ולאחר מכן הפך לנציב משרד הקרקעות במינויו של ג'יימס ק. פולק. הוא שימש כפקיד בבית הנבחרים של ארצות הברית ב-1850 ועסק בעריכת דין בוושינגטון הבירה מ-1851 ועד מותו ב-28 בנובמבר 1861.

יאנג היה השופט היושב ראש במשפט של רוצחיו של ג'וזף סמית', מייסד התנועה של קדושי אחרית הימים ב-1844.

בבעלות יאנג היו כמה עבדים. 

## קישורים חיצוניים

* 
* 

## הערות שוליים

קטגוריה:אמריקאים ילידי קנטקי
קטגוריה:חברי הסנאט של ארצות הברית מאילינוי
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1798
קטגוריה:אמריקאים שנפטרו ב-1861
אליאס קיין

**אליאס קנט קיין** (באנגלית: **Elias Kent Kane**; 7 ביוני 1794 – 12 בדצמבר 1835) היה מזכיר המדינה הראשון של אילינוי וסנאטור אמריקאי מאילינוי.

## ביוגרפיה
### ראשית חייו
קיין נולד ב-7 ביוני 1794 בעיר ניו יורק, לסוחר קפטן אליאס קנט קיין ודבורה ואן שללוין ממחוז דוטצ'ס, ניו יורק. קיין הצעיר למד בבתי ספר ציבוריים, ולאחר מכן במכללת ייל, שם סיים את לימודיו בשנת 1813.

### קריירה
לאחר שלמד משפטים והתקבל ללשכת עורכי הדין, קיין החל לעסוק בכך בנאשוויל, טנסי, ולאחר מכן עבר לקסקסקיה, אילינוי ב-1814.

הוא הפך לבעל ברית עם ג'סי ב. תומאס, בעל עבדים שהבטיח את משרת השופט של טריטוריית אילינוי. בדומה לשופט תומאס ויריבו ניניאן אדוארדס, קיין היה ציר לוועידה החוקתית הראשונה של המדינה ב-1818. בוועידה, סיעת תומאס/קיין ניסתה ללא הצלחה להוסיף נוסח המתיר עבדות במדינה החדשה (שם זה נאסר על פי תקנות צפון-מערב משנת 1787). עם זאת, הצעה זו הובסה על ידי סיעה שמנהיגיה כללו את הבפטיסט ג'ון מייסון פק, המתודיסט פיטר קרטרייט, הקווייקר ג'יימס למן, המו"ל הופר וורן והמושל לעתיד אדוארד קולס. קיין טען לבעלות על חמישה עבדים בשנת 1820,

לאחר קמפיין לא מוצלח ב-1820 לבחירה לקונגרס ה-17, שהציג מאמרים רבים ב-*Edwardsville Spectator* בנוגע לעבדות, ובו ניצח המועמד נגד העבדות דניאל פופ קוק, קיין הפך למזכיר המדינה הראשון של אילינוי, וכיהן. מ-1820 עד 1824. באותה שנה, קיין הוביל סיעה פרו-עבדות בבית הנבחרים של אילינוי שניסתה לקרוא לוועידה חוקתית נוספת, אך הובס שוב על ידי קואליציה בראשות המושל קולס, חבר בית הנבחרים קוק ומנהיגים דתיים מזרמים רבים. עם זאת, חברי בית המחוקקים מינו פעמיים את קיין לסנאט של ארצות הברית. הוא כיהן מ-4 במרץ 1825, עד מותו בוושינגטון, ב-12 בדצמבר 1835.

## מורשת
גופתו הוחזרה לחווה המשפחתית במחוז רנדולף, אילינוי, אך בשל המשך חילול הקבר המשפחתי, הוא נקבר מחדש בשנת 1984 בבית הקברות אוורגרין בצ'סטר הסמוכה. קבר צמוד לזה של יריבו הפוליטי שהיה פעם והמושל הראשון של אילינוי, שדרק בונד. קבר משפחת קיין כולל את זה של אשתו, פרנסס פלטייר לשעבר (1799–1851), שני ילדים שמתו צעירים וארבעה בנים. בן אחד, אליאס קנט קיין הבן (1822–1853), שירת בצבא ארצות הברית. אחת מבנותיו של קיין נישאה למושל אילינוי ויליאם ה. ביסל, מתנגד קולני לעבדות. אביו של קיין (עם אותו השם) קבור בבית הקברות של הקונגרס בוושינגטון הבירה, לאחר שחי אחר בנו חמש שנים והבטיח את קבלתו של נכדו לווסט פוינט.

ב-16 בינואר 1836, בית המחוקקים של אילינוי הקים מחוז חדש, קיין, וקרא לו כדי לכבד את הסנאטור שנפטר זמן קצר קודם לכן, אליאס קנט קיין.

## קישורים חיצוניים
* 
* 

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:מזכירי המדינה של אילינוי
קטגוריה:חברי הסנאט של ארצות הברית מאילינוי
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1794
קטגוריה:אמריקאים שנפטרו ב-1835
קובי קלארק

**קובי קלארק** (באנגלית: **Khobe Clarke**; נולד ב-2000) הוא שחקן קנדי הידוע בתפקידיו בסדרות הטלוויזיה פייפליי ליין, והצהובות.

## ביוגרפיה
קלארק גדל בקלגרי להורים ג'יימי וברברה קלארק, ויש לו אחות צעירה יותר, ג'ילה. הוא למד באקדמיית קלגרי לתיכון, וסיים את לימודיו ב-2019.

כנער, עבד קלארק בקמעונאית הקמפינג *Out There Adventure Center* שאביו היה שותף להקמתה. מאוחר יותר עבד בגינון, כברמן ובמגרש גולף.

## טיול למונגוליה
בשנת 2019, קלארק ואביו העזו ברחבי מונגוליה במסע של חודש אחד ללא הטלפונים שלהם כדי "לניקוי רעלים", כדי ליצור חדשות מקומיות ולאומיות. הם נסעו על אופנועים, סוסים וגמלים, נסעו מערבה מאולן בטור. האב והבן טיילו בהרים רבים בדרך כמו פסגת חוטן, ההר הגבוה ביותר במונגוליה. בסך הכל, הם עברו מעל 2,200 קילומטרים (1,367 מיילים).

## קריירה
קלארק החל לשחק בבית ספר התיכון, והופיע בהפקות של סוויני טוד: הספר השטן מרחוב פליט ו-"זמר החתונות".

הקריירה המקצועית שלו החלה בפרסומת למסטיק לפני שקיבל את התפקיד של קייל בסדרת הטלוויזיה הצהובות. הוא הופיע בשלושה פרקים בעונה הראשונה ובעונה השנייה. לאחר מכן הוא שיחק בחמישה פרקים בסדרת הטלוויזיה פיירפליי ליין.

בשנת 2023, קלארק שיחק בתפקיד ראשי של ג'ימי במיני סדרה "VC Andrews' Dawn". ביוני 2023 פורסם שהוא יגלם את סקוט, "בנו של חבר קונגרס וחבר באחווה אלפא גמא", בסדרת הטלוויזיה העתידית "משחקי פיתוי".

## קישורים חיצוניים

## הערות שוליים

קטגוריה:שחקני קולנוע וטלוויזיה קנדים
קטגוריה:קנדים שנולדו ב-2000
השקדיה פורחת

"**השקדיה פורחת**" הוא שיר לכבוד ט"ו בשבט שנכתב בסוף שנות ה-20 או תחילת שנות ה-30 של המאה ה-20 על ידי ישראל דושמן והולחן על ידי מנשה רבינא.

## רקע

במקור, ט"ו בשבט אינו חג אלא "ראש השנה לאילן", לפי המשנה והתלמוד. ובכל זאת, בגולה התפתחו מנהגים שונים לציון יום זה: בקהילות האשכנזיות נהגו לאכול פירות ארץ ישראל, לא קיימו תעניות ציבור ולא אמרו תחנון. בקהילות הספרדיות החלו לציין את התאריך במאות ה-16–17 בהשפעת מקובלי צפת על ידי קיום סדר ט"ו בשבט, מנהג שהתפשט בהמשך גם לקהילות האשכנזיות. בחסידויות שונות נהוג לקיים "טיש" ט"ו בשבט בו שרים גם ניגונים מיוחדים. בראשית הציונות קיבל אופי של חג ארץ ישראלי המסמל את הקשר לטבע ולארץ, והדבר עוגן בהחלטה של ועידת הסתדרות המורים בשנת 1904. מאז ט"ו בשבט מצוין כחג נטיעות, דבר שבא לידי ביטוי בשירים שחוברו לכבוד החג.

השיר פורסם בגלוית דואר של הקרן הקיימת לישראל (גלויה מס' 57). הגלויות הודפסו בין השנים 1932-1939.

במקור לא היה כלל פזמון לשיר, רק מאוחר יותר התקבע הפזמון "ט"ו בשבט הגיע חג האילנות", אשר שובש עם השנים והפך לשורה המוכרת כיום "ט"ו בשבט הגיע חג לאילנות".

השיר זכה לביצועים רבים, ובהם של הדסה סיגלוב, נעמי צורי, שרה יערי, מקהלת כפר הנוער "הדסים", דליה עמיהוד, אילנית, דפנה ערמוני, רינת גבאי, עוזי חיטמן, דורית ראובני ועוד.

## גרסאות היתוליות
במהלך השנים, על משקל השורה "השקדיה פורחת ושמש פז פורחת" נכנסו במקומה שורות היתוליות אחרות. כך למשל בשלהי מלחמת העולם השנייה, רבים קראו "השקדיה פורחת, להיטלר יש קרחת", או "השקדיה פורחת, רומל נס בפחד". אחרי מלחמת ששת הימים, הייתה רווחת השורה "השקדיה פורחת לנאצר יש קרחת".

## קישורים חיצוניים
* '''השקדיה פורחת''', באתר הספרייה הלאומית
* **[https://www.zemereshet.co.il/m/song.asp?id=244 השקדיה פורחת]**, באתר זמרשת
* **[https://shironet.mako.co.il/artist?type=lyrics&lang=1&prfid=806&wrkid=3878 השקדיה פורחת]**, באתר שירונט
* אקורדים לשיר '''השקדיה פורחת''', באתר נגינה
* השיר '''השקדיה פורחת''' בתרגום לאנגלית, באתר Hebrew Songs

## הערות שוליים

קטגוריה:שירי שנות ה-1930
קטגוריה:שירי הדסה סיגלוב
קטגוריה:שירי נעמי צורי
קטגוריה:שירי שרה יערי
קטגוריה:שירי דליה עמיהוד
קטגוריה:שירי אילנית
קטגוריה:שירי דפנה ארמוני
קטגוריה:שירי עוזי חיטמן
קטגוריה:שירי דורית ראובני
קטגוריה:שירים בעברית
קטגוריה:שירים שהולחנו על ידי מנשה רבינא
קטגוריה:שירי ילדים
קטגוריה:שירי ט"ו בשבט
קטגוריה:שירים על עצים
מחנה שבנייה

**מחנה שבנייה** (בפולנית: **Szebnie**) היה מחנה עבודת כפייה שהוקם במסגרת הכיבוש הנאצי בדרום־מזרח פולין במהלך מלחמת העולם השנייה. המחנה, שפעל בסמוך לעיירה שבנייה, הוקם בשנת 1940. אלפים נספו בו, בהם שבויי מלחמה סובייטים, יהודים פולנים ובני רומה.

באוגוסט 1943 הופרדו היהודים במחנה משאר האסירים ורוכזו באזור הצפוני של המחנה. כ־2,000 מהם נרצחו בהוצאות להורג המוניות ביער דוברוצובה (Dobrucowa) הסמוך במהלך סתיו וחורף 1943. כ־700 יהודים נרצחו ביום אחד ב־22 בספטמבר 1943. ב־6 באוקטובר נרצחה עוד קבוצה של 500 יהודים, שנורו למוות וגופותיהם נשרפו. ב־5 בנובמבר, כ־2,800 יהודים שולחו בקרונות משא לאושוויץ, ורובם נרצחו שם.

הצבא הסובייטי הגיע לשרידי המחנה ב־8 בספטמבר 1944.

## קישורים חיצוניים
* יד ושם: מחנה הריכוז Szebnie – עדויות שאספה ד״ר Laura Eichhorn

## הערות שוליים

שבנייה
שבנייה
קטגוריה:פודקרפצקיה
4476 ברנשטיין

**4476 ברנשטיין** (באנגלית:**4476 Bernstein**) הוא אסטרואיד בחגורת האסטרואידים, שהתגלה ב-19 בפברואר 1983 על ידי האסטרונום האמריקאי אדוארד בוואל. האסטרואיד קיבל את שמו של המלחין היהודי אמריקאי לאונרד ברנשטיין.

## קישורים חיצוניים
* 4476 Bernstein (1983 DE) 

קטגוריה:אסטרואידים